VSA oor 'naderende onheil' gewaarsku | Netwerk24
VSA oor 'naderende onheil' gewaarsku
30 Maart 2021 13:21
'n Senior wetenskaplike het gewaarsku dat 'n "naderende onheil" Amerika in die gesig staar te midde van die stygende getal koronavirusgevalle en hospitaalopnames wat landwyd toeneem.
Pres. Joe Biden het Maandag weer politici van deelstate aangemoedig om die dra van maskers in alle openbare gebiede verpligtend te maak.
Hy het ook belowe dat 90% van Amerikaanse volwassenes teen middel April in staat sal wees om 'n inenting te ontvang.
Sowat 60 000 nuwe gevalle is die afgelope week in Amerika aangemeld.
Dr. Rochelle Walensky, direkteur van die sentrums vir siektebeheer en -voorkoming (CDC), het by die Withuis gepraat en gesê daar is "voortslepende, kommerwekkende neigings" met die nasie se reaksie op die pandemie met die aantal infeksies, hospitalisasies en sterftes wat almal styg.
Syfers van die Johns Hopkins-Universiteit wys die gevalle in Amerika het nou 30,2 miljoen verbygesteek.
"Ek gaan hier stilstaan, ek gaan van die teks (van haar toespraak) afwyk. Ek gaan praat oor die gevoel wat ek het van 'n naderende onheil," het Walensky gesê terwyl dit voorgekom het asof sy emosioneel is.
"Ons het soveel om na uit te sien. Soveel beloftes en potensiaal oor waar ons is en soveel rede vir hoop. Maar op die oomblik is ek bang."
Al Arabiya berig Walensky het op dieselfde inligtingsessie gesê dat mense nou meer reis as tydens die Kerstyd en Nuwejaar, en dit het 'n styging in nuwe gevalle tot gevolg.
"Ek sal net die aanbeveling van die CDC herhaal en sê beperk asseblief reise tot noodsaaklike reise vir nou." – BBC, CBS, AlArabiya